52 sarnaqäwi: Gedeonampi 300 jaqinakapampi
¿KUNSA kamachasipki, uk uñjtati? Aka jaqinakax Israel soldadonakawa. Alt’atäsipki ukanakax umwa umt’asipki. Gedeón sata taripiristi uka jak’ankaskarakiwa. Kunjamsa umasipki uk uñch’ukiski.
Sum uñjañäni, aka jaqinakax janiw kikpak umt’apkiti. Mayninakaxa umakam alxatasin umasipki. Ukat maynixa uksa aksa uñtasaw amparamp umt’aski. Ukaxa wali askiwa, ukham umt’irinakarukiwa ajllïta sasaw Jehová Diosaxa Gedeonar satayna. Ukat mayninakax utapar kutt’xapxañapawa. Kunatsa ukham sispachäna uk yatxatañäni.
Israelitanakax jan walt’añan uñjasipxäna, Jehová Diosaruw mayampi jan ist’apkänti. Madianitanakax wali ch’amanïxapxänwa ukat israelitanakaru wal t’aqhisiyapxäna. Ukatwa israelitanakax Diosar art’asipxäna, ukat Jehová Diosax jupanakar ist’änwa.
Soldadonak jawsthapim sasaw Jehová Diosax Gedeonar säna, ukat iyaw sasaw 32.000 jaqinak jawsthapïna. Ukatxa Israel contraxa 135.000 soldadonakaw utjäna. Ukampisa, ‘sinti waljaniw jaqinakamax’ sasaw Jehová Diosaxa Gedeonar säna. ¿Kunatsa ukham sispachäna?
Israelitanakasti atipasaxa, nanakaw atipapxta sapxasapänwa, janiwa Jehová Diosan ch’amapax atipañatak munaskiti sapxasapänwa. Ukatwa Jehová Diosaxa Gedeonaru akham säna: ‘Axsaririnakax utapar sarxapxpan’ sasa. Uk sataxa, 22.000 jaqinakaw sarxapxäna. Ukhamaxa, 135.000 soldadonakar saykatañatakixa 10.000 soldadonakakiw utjxäna.
Ist’añäni, Jehová Diosax akham saskakïnwa, ‘waljanïsipkakiwa’ sasa. Ukhamasti uma umt’ir sarapxma, ukat umar alintasa umt’irinakaruxa khitxañamaw sasawa Gedeonar säna. ‘Umt’kasa amuyasiri, uka 300 jaqinakampiw nayax qhispiyapxäma’ sasaw Jehová Diosax säna.
Nuwasiñ urux purinïnwa. Uka 300 jaqinakarux kimsa tamaruw Gedeonax jaljäna. Sapaqataruw mä pututumpi, ch’usa wakullampi ukan nina nakhañapataki churäna. Ukat niya chika arumäxäna ukhawa uñisirinakapar muyuntapxäna. Ukatxa mayak pututt’apxäna ukat wakullanakap p’akirapxäna, ukat akham sasaw art’asipxäna: ‘¡Diosampita, Gedeonampita!’ sasa. Kunapachatï uñisirinakapax uñatatapxäna ukhaxa jupanakkamawa nuwarasipxäna wal sustjasipxäna. Taqiniw chhuktxapxäna, ukhamatwa israelitanakax atipapxäna.
Jueces 6-8.
Jiskt’äwinaka
- ¿Kuna jan walt’äwinkapxänsa israelitanakaxa, ukat kunatsa?
- ¿Kunatsa Jehová Diosaxa walja jaqinakanïtawa nuwasir sarañatak sasaxa Gedeón chacharu sänxa?
- Axsaririnakar Gedeonax khitxäna ukhaxa, ¿qhawqhanis Gedeonampi qhiparxapxäna nuwasir sarañataki?
- Kunjamtï dibujon uñjaskixa, ¿kunjamsa Jehová Diosaxa Gedeonan soldadonakapxa kimsa patakaruki tukuyänxa?
- ¿Kunjamsa jaljäna uka kimsa pataka jaqinakaruxa, ukat kunjamsa israelitanakax nuwasiñ atipäna?
Yaqha jiskt’äwinakampi
- Liyt’añamawa Jueces 6:36-40.
¿Kunjamatsa Diosan munañapa Gedeonax sum yatxatäna?
¿Kunas Diosan munañapaxa uk kunjamatsa jichhürunakan yatxatsna? (Pro. 2:3-6; Mat. 7:7-11; 2 Tim. 3:16, 17.)
- Liyt’añamawa Jueces 7:1-25.
Kimsa patakanisti wal amuyasipxäna ukampisa mayninakaxa janiwa, ¿kunsa uka kimsa patakanita yatiqsna? (Jue. 7:3, 6; Rom. 13:11, 12; Efe. 5:15-17.)
Uka kimsa patakanix Gedeonat yatiqasipxäna, ¿ jiwasax kunjamsa jilïri Gedeón sata Jesucristot yatiqasiraksna? (Jue. 7:17; Mat. 11:29, 30; 28:19, 20; 1 Ped. 2:21.)
Jehová Diosan markapan kun luram satasa phuqañasawa, ¿kunjamsa Jueces 7:21 qillqatax uk sum qhanañchistu? (1 Cor. 4:2; 12:14-18; Sant. 4:10.)
- Liyt’añamawa Jueces 8:1-3.
Gedeonax efrainitanakampi jan walt’ayaskän ukhaxa askichxänwa, ¿ukat kunsa yatiqassna mä jilatampi jan ukax mä kullakampi jan walt’aw askichañatakixa? (Pro. 15:1; Mat. 5:23, 24; Luc. 9:48.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn